POLVIJÄRVEN KUNTA



Viite: Lausuntopyyntö hallituksen esityksestä eduskunnalle lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4§:n muuttamisesta. OKM096:00/2014

**LAUSUNTO TOISEN ASTEEN KOULUTUKSEN JÄRJESTÄMISLAKILUONNOKSESTA**

Polvijärven kunta keskittyy lausunnossaan erityisesti lukiokoulutukseen, koska Polvijärven kunta ei järjestä muuta toisen asteen koulutusta.

Esitysluonnokseen liittyviä huomioita:

1. Yhteys perusopetukseen

Pienessä kunnassa lukiokoulutuksella on hyvin tiivis yhteys perusopetukseen. Yläkoulun ja lukion yhteiset aineenopettajat ovat mahdollistaneet sekä muodollisesti pätevät että työnsä kehittämiseen sitoutuneet aineenopettajat. Lukiokoulutuksen mahdollinen lakkaaminen johtaa alitunteihin erityisesti reaaliaineissa. Matematiikassa, äidinkielessä ja vieraissa kielissä jää puolestaan “ylimääräisiä tunteja”, joita ei voi sijoittaa yhdelle viranhaltijalle vaan ne jakautuisivat kyseisessä aineessa epäpäteville aineenopettajille tai luokanopettajille. Vieraissa kielissä tuntimäärän supistuminen vaikuttaa myös valinnaisten kielten tarjontaan.

Esityksessä todetaan, että vaikutus alueen aineenopetukseen huomioidaan, mutta ei tarkasti eritellä miten. Miten varmistetaan, että isojen kuntien kupeessa asuvilla nuorilla on jatkossakin tasavertaiset edellytykset saada laadukasta perusopetusta omassa kunnassa?

Koulutuksen tukipalvelut on organisoitu yhdessä perusopetuksen kanssa ja niiden laadukkuus korostuu koulutuksen siirtymävaiheissa, kun ei tapahdu muutoksia tukipalveluiden henkilökunnassa tai saavutettavuudessa.

Esityksessä korostetaan myös, että suuri koulutuksenjärjestäjä voi toimia kustannustehokkaasti tilojen ja laitteiden suhteen. Tämä sama synergiaetu on myös perusopetuksen ja lukiokoulutuksen tiiviistä yhteistyöstä.

Tiiviissä perusopetuksen ja lukiokoulutuksen yhteistyössä ei synny ylimääräisiä hallinnollisia kustannuksia, jotka lukion lakkauttamisella säästettäisiin. Päinvastoin ison uuden organisaation synnyttäminen lisäisi myös hallinnollisia kuluja.

1. Lukiokoulutuksen laatu

Esityksessä todetaan, että järjestäjäverkon kokoaminen nykyistä vahvemmiksi toimijoiksi turvaisi lukiokoulutuksen saavutettavuutta ja vahvistaisi koulutuksen laatua koko maassa. Tutkimuksissa ei ole todennettu, että suurissa yksiköissä koulutus on laadukkaampaa kuin pienissä yksiköissä. Miten saavutettavuus paranee, jos muodostetaan suuria yksiköitä? Myöskään kehittämishankkeet eivät edellytä suuria yksiköitä. Tähän saakka esimerkiksi eurooppalaisessa kansainvälisyysrahoituksissa on korostunut **eri oppilaitosten** välinen yhteistyö kehittämishankkeissa.

1. Koulutuksellinen tasa-arvo ja alueellinen saavutettavuus

Esityksessä todetaan aivan oikein, että tulevilla työmarkkinoilla ja yleisemmin yhteiskunnassa menestymisen edellytyksenä on, että kaikilla nuorilla on vähintään ylioppilastutkinto tai ammatillinen tutkinto sekä jatko-opintokelpoisuus.

Millä tavoin tulevaisuudessa huomioidaan, että nuorilla on mahdollisuus lukio-opintoihin huoltajien taloudellisesta asemasta riippumatta? Ammatillisella puolella on asuntoloita, jotka mahdollistavat nuoren ammatilliset opinnot toisella paikkakunnalla myös niille perheille, joilla ei ole mahdollisuutta kustantaa nuoren asumista toisella paikkakunnalla. Lukiokoulutuksen osalta näin ole ja tästä saattaa tulla merkittävä tekijä nuoren valitessa itselleen toisen asteen koulutuspaikkaa.

On vaarana, että toisen asteen opintojen keskittyminen suuriin yksiköihin kaupunkeihin lisää pudokkuutta: osa nuorista ei ole valmis itsenäiseen asumiseen, vaikka sinänsä tiedolliset ja taidolliset kyvyt opiskeluun olisivat kunnossa. Etsivässä nuorisotyössä on havaittu, että kotikuntaansa palaavat nuoret, joiden opinnot ovat keskeytyneet toisella paikkakunnalla, ovat todella haasteellisia asiakkaita uudelleen koulutukseen hakeutumisen kannalta. Itsetunnon kolaus opintojen keskeytymisestä on niin suuri, että uskallus kokeilla omia siipiä on vakavasti vahingoittunut. Keskeyttämiset eivät välttämättä liity opiskelijan kyvykkyyteen suoriutua opinnoistaan, vaan itsenäisen asumisen ja sosiaalisen verkostoitumisen haasteisiin.

1. Yhteistyö

Esityksessä todetaan, että valtakunnallisen ohjauksen ei ole arvioitu tukevan riittävästi lukiokoulutuksen ja ammatillisen koulutuksen välistä yhteistyötä. Erilaiset rakenteet lukio- ja ammatillisissa koulutuksissa ovat olleet haaste yhteistyölle: yhteistyö vaatii aikaa ja tilaa lukujärjestyksissä. Yhteistyö ei kuitenkaan edellytä samassa oppilaitoksessa toimimista, vaan esimerkiksi opetussuunnitelman uudistamisella voitaisiin aktiivisesti ohjata yhteistyön rakentumista. Monet pienet oppilaitokset ovat verkostoituneet aktiivisesti keskenään. Esimerkiksi ISOverstas-verkosto on kehittänyt virtuaaliopintojen mahdollisuuksia eri oppilaitosten välillä.

1. Löysän hirren mandaatti

Lausunnossa todetaan, että ministeriö voi ilman hakemustakin muuttaa järjestämisluvassa määrättyä koulutustehtävää tai peruuttaa koulutuksen järjestämisluvan, jos valtakunnalliseen tai alueelliseen koulutustarpeeseen, koulutustarjontaan tai koulutuksen järjestämiseen tai järjestämisedellytyksiin liittyvät syyt sitä edellyttävät.

Toisen asteen koulutuksen järjestäjällä on vastuu opiskelijoista: ei voi olla niin, että on olemassa riski oppilaitoksen lakkaamisesta ennen opinnoista valmistumista. On opiskelijan oikeusturvaa, että hän hakeutuessaan toisen asteen koulutukseen voi ajatella valmistuvansa siitä oppilaitoksesta, johon opiskelemaan hakeutuu. Opiskelijan etu täytyy ottaa huomioon järjestämisluvista päätettäessä tai niitä muutettaessa.

Pidämme tärkeänä, että jatkossakin pienillä lukiokoulutuksen järjestäjillä on mahdollisuus tuloksekkaan lukiokoulutuksen järjestämiseen ja myös sitä kautta koulutuksellisen tasa-arvon säilyttämiseen.

Polvijärvellä 13.11.2014

Helena Kaasinen Katja Kajava-Huhta

vs. kunnanjohtaja rehtori Polvijärven yläaste ja lukio